Proposta li toħroġ mid-dokument "għal tal-ħwienet" tal-Partit Nazzjonalista li twiegħed li tagħmel villaġġi sħaħ għax-xiri tista' sseħħ biss barra ż-żoni ta' żvilupp. Il-gazzetta Kullħadd tinsab f'pożizzjoni tiżvela li t-tmexxija tal-Partit Nazzjonalista kellha laqgħat ma' żviluppaturi li għandhom proposta speċifika ħafna li tiekol madwar 15,000 metru kwadru artijiet ODZ fiż-żona tan-naħa t'isfel ta' Malta. Fil-fatt, il-proposta tal-Partit Nazzjonalista ħarġet proprju minn din il-proposta ta' dawn l-iżviluppaturi li marru bl-idea ta' villaġġ għax-xiri għand diversi esponenti għoljin tal-istess partit. Il-proġett li poġġa quddiem il-Partit Nazzjonalista huwa maħsub f'żona fejn diġà hemm numru ta' ħwienet pjuttost kbar. Iżda biex isir skont il-proposta fid-dokument tal-PN, din iż-żona trid tespandi f'villaġġ u tiekol "minn tal-inqas" 15,000 metru kwadru ta' art barra ż-żona ta' żvilupp. Sa issa ma ngħataw l-ebda dettalji mill-Partit Nazzjonalista fejn għandhom f'moħħhom li jsiru dawn il-villaġġi. Iżda esperti fl-ippjanar qalu lill-Kullħadd li m'hemmx dubju li biex il-Partit Nazzjonalista qed jikkontempla proġett hekk bħala proposta tiegħu bilfors li qed jaħsbu f'xi ħaġa ikbar milli diġà jeżisti. L-istess esperti spjegaw li llum diġà jeżistu ċentri tax-xiri f'Malta bħal fil-Mosta u f'Ħal Qormi. Jekk il-proposta tal-PN hija fis-sens li se jkunu żoni ikbar minn dawk, allura f'Malta m'hemm imkien iktar fejn tħares ħlief f'żoni f'ODZ. Din il-ġimgħa l-kelliem għan-negozji tal-Partit Nazzjonalista Claudio Grech fuq Dissett ċaħad li dawn se jsiru f'ODZ. Iżda, imkejjen fil-Partit Nazzjonalista kkonfermaw kif jekk il-Partit Nazzjonalista jirbaħ l-elezzjoni l-lingwaġġ se jkun differenti. Għax diġà ngħatat kelma li se jkunu appoġġjati proposti ta' dan it-tip f'ODZ. Ta' min jgħid li meta f'pajjiżna qabad sew id-dibattitu dwar l-użu tal-art ODZ, il-Kap tal-Oppożizzjoni Simon Busuttil qal li huwa kontra żvilupp ODZ imma insista li jista' jkun hemm eċċezzjonijiet. U jidher li din hija waħda mill-eċċezzjonijiet. Intant, negozjanti b'negozji u ħwienet fil-Belt u f'Tas-Sliema jinsabu urtati wkoll għal din il-proposta minħabba li hija maħsub aspeċifikament biex tbiegħed in-negozju miż-żoni tradizzjonali tax-xiri. "Taħt il-Partit Nazzjonalista diġà konna nbatu peress li l-ekonomija xejn ma kienet miexja tajjeb. Issa jonqos li l-Partit Nazzjonalista jbiegħed iktar in-negozji mill-Belt u tas-Sliema biex żgur nerġgħu mmorru lura," spjegaw l-istess negozji li ma ridux jiżvelaw l-identità tagħhom minħabba biża' li ssirilhom vendikazzjoni mill-Partit Nazzjonalista. Huma sostnew li n-negozju llum il-ġurnata huwa iktar qawwi milli qatt kien qabel. Iżda t-theddida tax-xiri mill-online tibqa' tweġġa' lil dawn in-negozji. "Il-proposta tal-Partit Nazzjonalista hija perikoluża ħafna għan-negozju. Fin-nuqqas li jispeċfikaw fejn għandhom f'moħħhom jagħmlu dawn il-villaġġi tal-ħwienet aħna se nibqgħu fl-inċertezza," sostnew l-istess sorsi.